b'\n_START_ARTICLE_\nSant Marc de Mas de Barberans\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici d\'una sola nau amb capelles laterals. La fa\xc3\xa7ana \xc3\xa9s feta de ma\xc3\xa7oneria (actualment vista), amb cornisa curvil\xc3\xadnia. Sobre l\'eix central s\'obre el portal principal, d\'arc de mig punt adovellat, sostingut per impostes, i coronat per una finestra allindanada tamb\xc3\xa9 de carreus. Sobre un dels angles s\'al\xc3\xa7a el campanar de torre (obra recent), amb rellotge i obertures d\'arc de mig punt a totes les fa\xc3\xa7anes. Al damunt, una cornisa motllurada corona la torre, tancada per una barana._NEWLINE_Els murs laterals s\xc3\xb3n de carreus irregulars, refor\xc3\xa7ats per contraforts i amb dos nivells de coberta, un d\'ells corresponent a la teulada de les capelletes laterals; per damunt d\'aquestes s\'obren finestres rectangulars que il\xc2\xb7luminen la nau._NEWLINE_La coberta \xc3\xa9s a dues vessants, de teula \xc3\xa0rab.\n_START_SECTION_\nHist\xc3\xb2ria\n_START_PARAGRAPH_\nSobre la clau de l\'arc de la porta d\'entrada hi ha la inscripci\xc3\xb3 "A\xc3\xb1o 1734". L\'esgl\xc3\xa9sia est\xc3\xa0 dedicada a sant Marc._NEWLINE_L\'obra fou reformada fa uns pocs anys; abans presentava el capcer amb espadanya centrada (amb dos buits de mig punt i el rellotge) sobre l\'eix central. Per desgr\xc3\xa0cia aquesta espadanya ha desaparegut, arrodonint-se la part central i afegint-hi el campanar.'